U-I-122/25, Up-462/24
Natisni
Opravilna št.:
U-I-122/25, Up-462/24
Datum odločitve:
8. 10. 2025
ECLI:
ECLI:SI:USRS:2025:U.I.122.25
Akt:
Ustavna pritožba zoper sklep Višjega sodišča v Kopru št. VII Kp 26452/2022 z dne 2. 2. 2023 v zvezi s sklepom Okrajnega sodišča v Kopru št. I K 26452/2022 z dne 15. 6. 2022 

Zakon o kazenskem postopku (Uradni list RS, št. 176/21 – uradno prečiščeno besedilo in 53/24) (ZKP), 1. odst. 421. čl.

Ustavna pritožba zoper sklep Višjega sodišča v Kopru št. VII Kp 26452/2022 z dne 7. 2. 2024 v zvezi s sklepom Okrajnega sodišča v Kopru št. I K 26452/2022 z dne 26. 6. 2023
Izrek:
Ustavna pritožba zoper sklep Višjega sodišča v Kopru št. VII Kp 26452/2022 z dne 2. 2. 2023 v zvezi s sklepom Okrajnega sodišča v Kopru št. I K 26452/2022 z dne 15. 6. 2022 se zavrže.
Pobuda za začetek postopka za oceno ustavnosti prvega odstavka 421. člena Zakona o kazenskem postopku (Uradni list RS, št. 176/21 – uradno prečiščeno besedilo in 53/24) se zavrne.
Ustavna pritožba zoper sklep Višjega sodišča v Kopru št. VII Kp 26452/2022 z dne 7. 2. 2024 v zvezi s sklepom Okrajnega sodišča v Kopru št. I K 26452/2022 z dne 26. 6. 2023 se ne sprejme.
Evidenčni stavek:
Ustavno sodišče pobudo za začetek postopka za oceno ustavnosti zavrne, če od odločitve ni pričakovati rešitve pomembnega pravnega vprašanja.
Geslo:
1.5.51.2.1 - Ustavno sodstvo - Odločbe - Vrste odločitev Ustavnega sodišča - V postopku odločanja o ustavni pritožbi - Zavrženje.
1.4.52.6 - Ustavno sodstvo - Postopek - Procesne predpostavke v postopku ustavne pritožbe - Rok za vložitev ustavne pritožbe.
1.5.51.2.3 - Ustavno sodstvo - Odločbe - Vrste odločitev Ustavnega sodišča - V postopku odločanja o ustavni pritožbi - Nesprejem, ker je zadeva majhnega pomena.
1.5.51.1.5.2 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrnitev pobude - Ker ne odpira pomembnega vprašanja.
Pravna podlaga:
Člen 26.2, 55.b.1.4, 55.b.2, Zakon o Ustavnem sodišču [ZUstS]
Vrsta zadeve:
ocena ustavnosti in zakonitosti predpisov in drugih splošnih aktov, ustavna pritožba
Vrsta akta:
zakon, posamični akt
Vlagatelj:
Marino Bak, Portorož
Datum vloge:
22. 5. 2024
Vrsta odločitve:
sklep
Vrsta rešitve:
zavrženje, zavrnitev, nesprejem ustavne pritožbe
Dokument:
US34244
Dokument v PDF obliki:
U-I-122-25, Up-462-24.pdf
146 KB
Prenesite datoteko
U-I-122/25-5
Up-462/24-8
8. 10. 2025
SKLEP
Ustavno sodišče je v postopkih za preizkus pobude in ustavne pritožbe Marina Baka, Portorož, ki ga zastopa Odvetniška pisarna Štrasner, d. o. o., Koper, na seji 8. oktobra 2025
sklenilo:
1. Ustavna pritožba zoper sklep Višjega sodišča v Kopru št. VII Kp 26452/2022 z dne 2. 2. 2023 v zvezi s sklepom Okrajnega sodišča v Kopru št. I K 26452/2022 z dne 15. 6. 2022 se zavrže.
2. Pobuda za začetek postopka za oceno ustavnosti prvega odstavka 421. člena Zakona o kazenskem postopku (Uradni list RS, št. 176/21 – uradno prečiščeno besedilo in 53/24) se zavrne.
3. Ustavna pritožba zoper sklep Višjega sodišča v Kopru št. VII Kp 26452/2022 z dne 7. 2. 2024 v zvezi s sklepom Okrajnega sodišča v Kopru št. I K 26452/2022 z dne 26. 6. 2023 se ne sprejme.
OBRAZLOŽITEV
1. Pritožnik vlaga ustavno pritožbo, s katero izpodbija sklep Okrajnega sodišča v Kopru o zavrženju njegove zasebne tožbe in sklep Višjega sodišča v Kopru o zavrnitvi pritožbe zoper ta sklep. Ustavno pritožbo vlaga tudi zoper sklepa Okrajnega sodišča o zavrženju zahteve za varstvo zakonitosti in Višjega sodišča o zavrnitvi pritožbe zoper navedeni sklep Okrajnega sodišča, ker pritožnik kot zasebni tožilec po Zakonu o kazenskem postopku (v nadaljevanju ZKP) ni upravičen vložiti zahteve za varstvo zakonitosti. Zaradi stališča sodišč, da ZKP zasebnemu tožilcu odreka pravico vložiti zahtevi za varstvo zakonitosti, zatrjuje kršitev pravic iz 22., 25., 34. in 35. člena Ustave.
2. Pritožnik vlaga tudi pobudo za začetek postopka za oceno ustavnosti prvega odstavka 421. člena ZKP in zatrjuje neskladje izpodbijane določbe z 22., 25., 34. in 35. členom Ustave. Ustavno sodišče naj bi namreč v sklepu št. Up-814/14 z dne 21. 9. 2017 (Uradni list RS, št. 59/17, in OdlUS XXII, 27) odločilo, da je zasebni tožilec upravičena oseba za vložitev ustavne pritožbe zoper pravnomočno sodno odločbo o koncu kazenskega postopka. V odločbi št. Up-417/16 z dne 18. 3. 2021 (Uradni list RS, št. 65/21, in OdlUS XXVI, 41) pa naj bi odločilo, da je zasebni tožilec stranka kazenskega postopka in ima iste pravice kot državni tožilec, razen tistih, ki jih ima slednji kot državni organ, kar naj ne bi veljalo za zahtevo za varstvo zakonitosti. Zato naj zaradi izpodbijane zakonske ureditve pritožnik kot zasebni tožilec ne bi bil v enakovrednem položaju z državnim tožilcem kot stranko kazenskega postopka.
3. Po prvem odstavku 52. člena Zakona o Ustavnem sodišču (Uradni list RS, št. 64/07 – uradno prečiščeno besedilo, 109/12, 23/20, 92/21 in 22/25 – v nadaljevanju ZUstS) se ustavna pritožba vloži v 60 dneh od vročitve posamičnega akta, zoper katerega je mogoča ustavna pritožba. Iz dopisa Okrajnega sodišča z dne 12. 8. 2025 je razvidno, da je bil izpodbijani sklep Višjega sodišča v Kopru št. VII Kp 26452/2022 z dne 2. 2. 2023 pritožniku vročen 13. 3. 2023. Ustavna pritožba zoper sklep Višjega sodišča v Kopru št. VII Kp 26452/2022 z dne 2. 2. 2023 v zvezi s sklepom Okrajnega sodišča v Kopru št. I K 26452/2022 z dne 15. 6. 2022, ki je bila vložena 20. 5. 2024, je zato prepozna in jo je Ustavno sodišče zavrglo (1. točka izreka).
4. Po drugem odstavku 26. člena ZUstS Ustavno sodišče pobudo zavrne, če od odločitve ni pričakovati rešitve pomembnega pravnega vprašanja. Ko gre za oceno ustavnosti zakona oziroma oceno ustavnosti ali zakonitosti podzakonskega predpisa, sprejme pobudo za začetek takega postopka Ustavno sodišče torej le tedaj, če bo lahko na njeni podlagi odločilo o pomembnem ustavnopravnem vprašanju. Pomembno ustavnopravno vprašanje, kadar se pobuda vlaga hkrati z ustavno pritožbo, pa je lahko samo tisto, ki je odločilno za sprejem ustavne pritožbe v obravnavo. Po oceni Ustavnega sodišča pobuda za začetek postopka za oceno ustavnosti prvega odstavka 421. člena ZKP ne odpira pomembnih ustavnopravnih vprašanj, zato jo je Ustavno sodišče zavrnilo (2. točka izreka).
5. Ustavno sodišče ustavne pritožbe zoper sklep Višjega sodišča v Kopru št. VII Kp 26452/2022 z dne 7. 2. 2024 v zvezi s sklepom Okrajnega sodišča v Kopru št. I K 26452/2022 z dne 26. 6. 2023 ni sprejelo v obravnavo, ker niso izpolnjeni pogoji iz drugega odstavka 55.b člena ZUstS (3. točka izreka).
6.
Ustavno sodišče je sprejelo ta sklep na podlagi četrte alineje prvega odstavka 55.b člena,
drugega odstavka 26. člena ter drugega odstavka 55.b člena ZUstS v sestavi:
predsednik dr. Rok Čeferin ter sodnice in sodniki dr.
Matej Accetto
, Dr. Dr. Klemen Jaklič (Oxford ZK, Harvard ZDA), dr. Rajko Knez, dr. Neža Kogovšek Šalamon, dr. Špelca Mežnar, dr. Rok Svetlič, Marko Šorli in dr. Katja Šugman Stubbs. Sklep je sprejelo soglasno.
dr. Rok Čeferin
Predsednik